บิ๊กEARTHโอนหุ้นในกลุ่มกุมหุ้นใหญ่60%
ผู้ถือหุ้นใหญ่เอ็นเนอร์ยี่ เอิร์ธ แปลงวอร์แรนต์&#8211;รับโอนหุ้นในกลุ่ม รักษาสัดส่วนหุ้นใหญ่ 60% ตั้งเป้าปีหน้าเดินสายโรดโชว์
28 ก.ย. 2555

ผู้ถือหุ้นใหญ่เอ็นเนอร์ยี่ เอิร์ธ แปลงวอร์แรนต์–รับโอนหุ้นในกลุ่ม รักษาสัดส่วนหุ้นใหญ่ 60% ตั้งเป้าปีหน้าเดินสายโรดโชว์
นายขจรพงศ์ คำดี กรรมการผู้จัดการใหญ่ บริษัท เอ็นเนอร์ยี่ เอิร์ธ (EARTH) รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 25 ก.ย. ที่ผ่านมา ได้รับโอนหุ้นจำนวน 46.291 ล้านหุ้น จากนายนุกูล ศรีอินทร์ กรรมการบริษัท 
นอกจากนี้ ยังมีรายการโอนหุ้นออกระหว่างกรรมการด้วยกันหลายรายการในกลุ่มพิหเคนทร์และกลุ่มนายขจรพงศ์ โดยหุ้นที่กรรมการแต่ละคนรับโอน มีจำนวนเท่ากัน 9.258 ล้านหุ้น รวมเท่ากับจำนวนหุ้นที่รับโอนจากนายนุกูล 46.291 ล้านหุ้น
นายขจรพงศ์ กล่าวว่า นายนุกูล โอนขายหุ้นออกมาเพียงบางส่วนเท่านั้น เนื่องจากมีความจำเป็นใช้เงิน ซึ่งกรรมการกลุ่มตัวเองและพิหเคนทร์ ได้ช่วยกันซื้อไว้ในสัดส่วนที่เท่ากัน 9.258 ล้านหุ้น 
นอกจากนี้ กลุ่มผู้ถือหุ้นใหญ่ 2 กลุ่ม ได้ใช้สิทธิแปลงสภาพใบสำคัญแสดงสิทธิซื้อหุ้น (EARTH–W 3) จำนวนรวม 30 ล้านหน่วย ได้หุ้นสามัญ 6.1 ล้านหุ้น ส่งผลให้กรรมการมีหุ้นเพิ่มอีกคนละ 15 ล้านหุ้น รวม กลุ่มแล้วยังรักษาสัดส่วนการถือหุ้นใหญ่ไม่น้อยกว่า 57% โดยถือ 60% 
“กลุ่มผู้ถือหุ้น 2 กลุ่มใหญ่ คือกลุ่มผมและพิหเคนทร์ กลัวว่าต่างชาติจะใช้สิทธิแปลงวอร์แรนต์ เพราะช่วงหลังเข้ามาถือหุ้นเราเยอะมาก ผมกลัวว่าสัดส่วนการถือหุ้นของเราจะลดลง เลยแปลงวอร์แรนต์และโอนหุ้นระหว่างกัน ล่าสุด 2 ครอบครัว ถือหุ้นรวมกัน 60% ขณะที่ต่างชาติแปลงวอร์แรนต์ รอบนี้ได้หุ้น 22 ล้านหุ้น หรือไม่ถึง 1%” 
กรรมการผู้จัดการ กล่าวถึงการซื้อเหมืองแห่งใหม่ ว่า อยู่ระหว่างการเร่ง คลีน แอนด์ เคลียร์ (Clean &amp; Clear) ให้จบ เพื่อนำเอกสารไปลงทะเบียนกับรัฐบาลจาการ์ตา เพื่อออกเอกสารสิทธิต่อไป โดยจะเร่งให้จบภายในสิ้นปีนี้ เพื่อนำข้อมูลไปนำเสนอนักลงทุนต่างชาติ (โรดโชว์) ต้นปี 2556
นายพนม ควรสถาพร กรรมการผู้จัดการ บริษัท เอเชีย กรีน เอนเนอจี (AGE) กล่าวว่า ธุรกิจถ่านหินครึ่งปีหลัง ปรับตัวในทางที่ดีขึ้นเทียบกับต้นปี จากการฟื้นตัวของราคาถ่านหินในตลาดโลก ขึ้นมาแตะ 90 เหรียญต่อตัน จากที่ลงไป 80 เหรียญ 
บริษัทมีแผนขยายธุรกิจไปต่างประเทศหาฐานลูกค้าใหม่ เพิ่มรายได้และศึกษาแผนร่วมทุนเหมืองถ่านหินในอินโดนีเซียอย่างต่อเนื่อง โดยร่วมทุนไม่ต่ำกว่า 50% เพื่อความคล่องตัวในการบริหารจัดการ คาดสรุปได้เร็วๆ นี้